Nõukogu määrus (EÜ) nr 622/98,

16. märts 1998,

kandidaatriikidele ühinemiseelse strateegia raames antava abi ja eelkõige ühinemispartnerluse loomise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 235,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

1993. aasta juunis Kopenhaagenis kogunenud Euroopa Ülemkogu sätestas tingimused, mida Euroopa Liiduga ühineda soovivad assotsieerunud Kesk- ja Ida-Euroopa riigid peavad täitma; nimetatud riikide põhiraskused nende tingimuste täitmisel selgitatakse välja Euroopa Liidu lepingu artiklis O sätestatud menetluse rakendamise käigus;

16. ja 17. juunil 1997. aastal Amsterdamis Euroopa Ülemkogus kohtunud riigi- ja valitsusjuhid kinnitasid oma kavatsust tugevdada Euroopa Liidu ühinemiseelset strateegiat, et hõlbustada kandidaatriikide ühinemisettevalmistusi, ning seoses sellega esitas komisjon mitmeid ettepanekuid "Agenda 2000" suhtes;

Euroopa Ülemkogu on Luksemburgi istungil kinnitanud, et pärast Kesk- ja Ida-Euroopa kandidaatriikidega konsulteerimist sisseseatav uus ühinemispartnerluse rahastamisvahend, mis on keskne tegur tõhustatud ühinemiseelses strateegias, mille ühtses raamistikus tehakse kandidaatriikidele kättesaadavaks ühenduse igakülgne abi;

nimetatud ühinemispartnerluse raames antav Euroopa Ühenduse abi tuleks keskendada eespool nimetatud raskuste lahendamisele ning seda peaksid reguleerima kindlaksmääratud põhimõtted, prioriteedid, vahe-eesmärgid ja tingimused;

partnerlus ja eelkõige selle vahe-eesmärgid peaksid aitama igal riigil valmistuda liikmekssaamiseks majandusliku ja sotsiaalse lähenemise raamistikus, välja töötada oma riiklik programm acquis ülevõtmiseks ning ette näha asjakohane ajakava selle programmi rakendamiseks;

kättesaadavaid finantsressursse tuleb juhtida hoolikalt ja kooskõlas prioriteetidega, mis tulenevad komisjoni arvamustest ühinemistaotluste kohta ning nende arvamuste läbivaatamisest nõukogus;

ühinemiseelse strateegia raames antavat ühenduse abi tuleks asjaomastele riikidele anda asutamislepingute sätetega kooskõlas vastuvõetud abiprogrammide kaudu; seepärast ei oma käesolev määrus finantsmõju;

ühenduse abi andmise eelduseks on Euroopa lepingutes sisalduvatest kohustustest kinnipidamine ja edusammud Kopenhaagenis sätestatud kriteeriumide täitmisel;

ühenduse abi moodustavate finantsressursside ajakava määratakse kindlaks vastavaid rahastamisvahendeid ja -programme käsitlevates määrustes ettenähtud korras;

nõukogu peaks hiljemalt 15. märtsiks 1998 vastu võtma iga ühinemispartnerluse suhtes kohaldatavad põhimõtted, prioriteedid, vahe-eesmärgid ja tingimused, et komisjon saaks 1998. aasta lõpuks koostada iga kandidaatriigi arengut käsitleva esimese regulaarse aruande;

Euroopa lepingutega asutatud organitel on keskne osa nimetatud ühinemispartnerluse nõuetekohase rakendamise ja järelevalve tagamisel;

ühinemispartnerluse rakendamine aitab tõenäoliselt kaasa ühenduse eesmärkide saavutamisele; käesoleva määruse vastuvõtmiseks vajalikud volitused on sätestatud ainult asutamislepingu artiklis 235,

ON VASTU VÕTNUD KÄESOLEVA MÄÄRUSE:

Artikkel 1

Tõhustatud ühinemiseelse strateegia raames luuakse ühinemispartnerlus Kesk- ja Ida-Euroopa kandidaatriikidele. Igal ühinemispartnerlusel on ühtne raamistik, mis hõlmab:

- riigi olukorra analüüsi alusel määratletud prioriteete, millele ühinemisettevalmistused peavad keskenduma, võttes arvesse poliitilisi ja majanduslikke kriteeriume ning Euroopa Liidu liikmesriigile pandud kohustusi, nagu Euroopa Ülemkogu on need määratlenud,

- finantsressursse, mis aitavad kandidaatriigil teostada ühinemiseelsel perioodil väljaselgitatud prioriteete.

Artikkel 2

Nõukogu teeb komisjoni ettepaneku põhjal kvalifitseeritud häälteenamusega otsuse igale kandidaatriigile esitatavate ühinemispartnerluses sisalduvate põhimõtete, prioriteetide, vahe-eesmärkide ja tingimuste kohta ning neis edaspidi tehtavate olulisemate muudatuste kohta.

Artikkel 3

Käesolev määrus ei oma finantsmõju. Ühinemiseelse strateegia raames antav ühenduse abi nähakse ette programmidega, mis on vastu võetud vastavalt asutamislepingu sätetele.

Ühinemispartnerluse raames antava abi finantsressursside ajakava määratakse kindlaks vastavalt artiklile 2 tehtud nõukogu otsuste alusel asjaomaseid rahastamisvahendeid ja -programme käsitlevates määrustes ettenähtud korras.

Artikkel 4

Kui mõni oluline ühinemiseelse abi eeltingimus on täitmata, eelkõige juhul, kui Euroopa lepingutes sisalduvatest kohustustest ei ole kinni peetud ja/või edusammud Kopenhaagenis sätestatud kriteeriumide täitmisel ei ole olnud piisavad, võib nõukogu komisjoni ettepaneku põhjal kvalifitseeritud häälteenamusega võtta asjakohaseid meetmeid seoses kandidaatriigile antava ühinemiseelse abiga.

Artikkel 5

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 16. märts 1988

Nõukogu nimel

eesistuja

J. Cunningham

[1] EÜT C 48, 13.2.1998, lk 18.

[2] Arvamus esitatud 11. märtsil 1998 (Euroopa Ühenduste Teatajas seni avaldamata).

--------------------------------------------------